11.5.2023
RO
Jurnalul Oficial al Uniunii Europene
C 167/101 Joi, 24 noiembrie 2022
M. întrucât articolul 285 din Codul penal al Qatarului pedepsește relațiile sexuale extramaritale, inclusiv relațiile între persoane de același sex, cu până la șapte ani de închisoare; întrucât se pare că arestările arbitrare ale persoanelor LGBTQ+ s-au bazat pe Legea nr.
17 din 2002 privind protecția comunității, care, potrivit Humana Bright Watch, permite arestarea preventivă fără acuzare sau proces pentru o perioadă de până la șase luni în cazul în care „există motive întemeiate pentru a crede că învinuitul ar fi comis o infracțiune”, inclusiv „încălcarea moralității publice”, ceea ce conduce frecvent la comiterea unor acte de abuz împotriva persoanelor LGBTQ+; întrucât un ambasador din Qatar al Cupei Mondiale FIFA a făcut o declarație publică homofobă; întrucât șapte federații de fotbal, inclusiv din Europa, au decis că jucătorii lor pot purta o brasardă în culorile curcubeului cu mesajul „OneLove” (o singură iubire); întrucât, cu toate acestea, FIFA a decis că jucătorilor li se poate acorda un cartonaș galben sau pot fi dați afară de pe teren pentru afișarea acestei brasarde, care ar fi o declarație politică;
N. întrucât, în 2016, FIFA a aderat la Principiile directoare ale ONU privind afacerile și drepturile omului, care obligă FIFA să se abțină de la ingerințe în legătură cu drepturile omului și să remedieze efectele negative ale activităților sale în domeniul drepturilor omului;
O. întrucât, într-o perioadă de insecuritate și de provocări semnificative la adresa ordinii internaționale bazate pe norme, atât în Europa, cât și în regiunea Golfului, și în condițiile în care lumea se confruntă cu consecințele agresiunii Rusiei împotriva Ucrainei și ale pandemiei de COVID-19, precum și cu imperativul urgent al tranziției verzi și digitale, UE are multe de câștigat de pe urma unui parteneriat mai puternic și mai strategic cu CCG și cu statele sale membre, inclusiv cu Qatarul; întrucât în 2021 au fost restabilite relațiile diplomatice dintre Qatar și Arabia Saudită, Emiratele Arabe Unite, Bahrain și Egipt;
P. întrucât Acordul de cooperare UE-Qatar semnat în 2018 oferă un cadru pentru consultări politice și sectoriale în domenii de interes comun; întrucât Qatarul este un partener important al UE, iar relațiile lor acoperă o multitudine de domenii importante; întrucât Qatarul are un rol esențial în punerea în aplicare a strategiei europene de securitate energetică; întrucât relațiile dintre UE și Qatar s-au intensificat în mod semnificativ, conducând la deschiderea unei delegații a UE la Doha în 2022; întrucât Qatarul a fost cosponsorul unei rezoluții a Adunării Generale a ONU din februarie 2022 prin care se solicita Rusiei să se retragă din Ucraina și a votat în favoarea rezoluțiilor care condamnă invadarea Ucrainei de către Rusia;
Q. întrucât cel de al patrulea dialog UE-Qatar privind drepturile omului a avut loc la 12 septembrie 2022; întrucât dialogul privind drepturile omului reprezintă un moment crucial de implicare pentru a promova drepturile omului,
1. deplânge decesele a mii de lucrători migranți și vătămările suferite de lucrători în timpul pregătirilor pentru Cupa Mondială; transmite condoleanțele sale familiilor acestor lucrători și solicită tragerea la răspundere a persoanelor responsabile;
2. îndeamnă Qatarul să pună pe deplin în aplicare noua sa legislație care protejează drepturile lucrătorilor și să desființeze părțile rămase ale sistemului de sponsorizare kafala, cum ar fi sancțiunile aplicate lucrătorilor în cazurile de fugă;
3. subliniază că UE se hotărâtă să susțină drepturile omului în relațiile sale cu Qatarul, inclusiv chestiunile apărute în contextul Cupei Mondiale FIFA; este preocupat de relatările potrivit cărora sute de mii de lucrători migranți se confruntă în continuare cu legi și practici discriminatorii în Qatar; regretă lipsa de transparență și lipsa clară a unei evaluări responsabile a riscurilor care a caracterizat atribuirea, în 2010, a Cupei Mondiale FIFA Qatarului; reamintește opinia sa de lungă durată potrivit căreia în cadrul FIFA corupția este generalizată, sistemică și adânc înrădăcinată și continuă să creadă că organizația a deteriorat grav imaginea și integritatea fotbalului mondial, în pofida încercărilor de a o reforma, de exemplu prin introducerea de cerințe privind drepturile omului;
4.
îndeamnă autoritățile publice, federațiile și organizațiile sportive să susțină valorile universale ale drepturilor omului, democrației și statului de drept atunci când acordă statutul de gazdă a unor evenimente sportive majore, precum și atunci când aleg sponsorii; solicită, în acest sens, stabilirea unor criterii clare și a unei carte cu valori solide; solicită să se acorde o atenție deosebită, înainte de găzduirea unor astfel de evenimente sportive majore, protecției drepturilor lucrătorilor, egalității și nediscriminării, precum și realizării unor evaluări independente și credibile ale impactului asupra mediului;